សាលាក្តី​ខ្មែរ​ក្រហម​ព្រមាន​វីអូអេ​សំឡេង​សហរដ្ឋ​អាមេរិក
វីអូអេ​​​បាន​ផ្សាយ​​បទ​សម្ភាស​​ន៍​អតីត​កម្មាភិបាល​ខ្មែរក្រហម​៣​រូប​ ក្នុង​ចំណោម​៥រូប ​ដែល​មាន​លេច​ធ្លាយ​ចេញ​ពី​​ឯកសារ​សម្ងាត់​តុលាការ។
សាលាក្តីខ្មែរក្រហមបានបញ្ចេញប្រតិកម្មខ្លាំងៗតបនឹងសេចក្តីរាយការណ៍នាពេលថ្មីៗនេះរបស់វីអូអេសំឡេងសហរដ្ឋអាមេរិកផ្នែកខេមរភាសា បន្ទាប់ពីវីអូអេបានផ្សាយបទយកការណ៍ទាក់ទងនឹងករណីលេខ០០៣និង០០៤ដែលពាក់ព័ន្ធនឹងជនសង្ស័យចំនួនប្រាំនាក់បន្ថែមទៀត។ នៅក្នុងសេចក្តីរាយការណ៍នាពេលកន្លងមក វីអូអេបានសម្ភាសអតីតកម្មាភិបាលខ្មែរក្រហមបីរូប ក្នុងចំណោមប្រាំរូប ដែលតាមឯកសារធ្លាយចេញពីតុលាការបង្ហាញថា ពួកគេជាជនសង្ស័យសំខាន់ក្នុងសំណុំរឿងទាំងពីរចុងក្រោយនេះ ទាក់ទងនឹងឧក្រិដ្ឋកម្មនានាក្នុងរបបខ្មែរក្រហមនាទសវត្សរ៍១៩៧០។ សាលាក្តីខ្មែរក្រហមក៏បានព្រមានថានឹងចាត់ការតាមផ្លូវច្បាប់ចំពោះអ្នកណាដែលមានបំណងផ្សព្វផ្សាយឯកសារនោះ។ សេចក្តីប្រកាសព័ត៌មានរបស់សហចៅក្រមស៊ើបអង្កេត ចុះថ្ងៃទី៣១ខែសីហា ដែលបានផ្សាយជាសាធារណៈ បានចោទប្រកាន់ថា ទង្វើនោះជាការជ្រៀតជ្រែកចូលក្នុងកិច្ចការរដ្ឋបាលតុលាការ ក្រោមបញ្ញត្តិនៃវិធានផ្ទៃក្នុង។ សេចក្តីប្រកាសព័ត៌មានបានបន្តថា៖ «យើងសូមព្រមានដល់បុគ្គលរូបណាដែលមានបំណងចង់បង្ហាញឯកសារសម្ងាត់តុលាការថា សំណុំរឿងរបស់ពួកគេអាចនឹងត្រូវបញ្ជូនទៅព្រះរាជអាជ្ញាជាតិស្របតាមវិធាន៣៥ (២) (គ)»។ ក្នុងការផ្សាយជាបន្តបន្ទាប់ពីថ្ងៃទី១០ដល់ថ្ងៃទី១៣ខែសីហា វីអូអេបានផ្សាយបទសម្ភាសន៍ជាមួយ ជនសង្ស័យឈ្មោះ តាអាន អ្នកស្រីអ៊ឹម ចែម និងលោកមាស មុត ដោយអ្នកទាំងនោះបានប្រកែកពុំព្រមទទួលខុសត្រូវ ដូចការចោទប្រកាន់ពីបទបង្កឱ្យមានការសម្លាប់មនុស្សនៅតំបន់ដែលពួកគេកាន់កាប់នោះទេ។ សំណុំរឿង០០៣/០០៤ មាន អ្នកស្រី អ៊ឹម ចែម តាទិត តាអាន លោកស៊ូ ម៉េត និងលោកមាស មុត។ ឈ្មោះទាំង៥នាក់នេះត្រូវបញ្ចេញជាសាធារណៈជាលើកដំបូងដោយបណ្តាញព័ត៌មាន The Scoop នៃប្រទេសនូវែលសេឡង់ (New Zealand) និងThe Christian Science Monitor នៅពេលថ្មីៗនេះដែរ។ លោកគ្រីស ឌីឃឺដ (Chris Decherd) និពន្ធនាយកនៃវីអូអេសំឡេងសហរដ្ឋអាមេរិកផ្នែកខេមរភាសា ដែលមានស្នាក់ការនៅទីក្រុងវ៉ាស៊ីនតោន សហរដ្ឋអាមេរិក បានបញ្ជាក់ពីតួនាទីរបស់វីអូអេក្នុងការផ្តល់ព័ត៌មានថា៖ «វីអូអេផ្នែកខេមរភាសាគាំទ្រការងាររបស់អង្គជំនុំជម្រះវិសាមញ្ញក្នុងតុលាការកម្ពុជានិងជួយផ្តល់ព័ត៌មានដល់សាធារណជនកម្ពុជាតាមរយៈការធ្វើសេចក្តីរាយការណ៍អំពីការងាររបស់សាលាក្តី។ តួនាទីរបស់វីអូអេផ្នែកខេមរភាសាគឺបម្រើដល់ពលរដ្ឋទាំង១៤លាននាក់នៅក្នុងប្រទេសកម្ពុជាតាមរយៈការធ្វើសេចក្តីរាយការណ៍ ផលិត និងផ្សព្វផ្សាយព័ត៌មានអំពីពិភពលោក អំពីសហរដ្ឋអាមេរិក អំពីអាស៊ីនិងអំពីប្រទេសកម្ពុជាដែលមានសារៈសំខាន់ និងពាក់ព័ន្ធដល់ពលរដ្ឋកម្ពុជាដែលពួកគេស័ក្តិសមទទួលបាននិងទទួលការផ្តល់សេវាតាមរយៈសេចក្តីរាយការណ៍ដែលមានគុណភាពនិងមិនលម្អៀងអំពីបញ្ហានិងប្រធានបទនានាដែលមានផលប៉ះពាល់លើជីវភាពរស់នៅប្រចាំថ្ងៃរបស់ពួកគេ»។ បើទោះបីជាមកដល់ពេលនេះ នៅពុំទាន់មានចំណាត់ការផ្លូវច្បាប់ណាមួយប្រឆាំងនឹងវីអូអេសំឡេងសហរដ្ឋអាមេរិក ក៏ប៉ុន្តែក្រុមអ្នកសារព័ត៌មាននិងអ្នកតាមដានសិទ្ធិមនុស្សយល់ថា ការព្រមានណាមួយប្រឆាំងនឹងអ្នកសារព័ត៌មានគឺនាំឱ្យខាតផលប្រយោជន៍ដល់សាលាក្តីខ្លួនឯងនិងសាធារណជនដែលកំពុងតាមដានមើលយ៉ាងយកចិត្តទុកដាក់លើដំណើរការរបស់តុលាការ។ លោកមឿន ឈានណារិទ្ធ នាយកវិទ្យាស្ថានកម្ពុជាសម្រាប់ការសិក្សាផ្នែកសារព័ត៌មាន បានបញ្ជាក់ថា៖ «បើតាមការសង្កេតកន្លងមករបស់ខ្ញុំឃើញថា ការផ្សព្វផ្សាយព័ត៌មានអំពីសាលាក្តីនៅមានកម្រិតដោយសារតែ ទីមួយកម្រិតយល់ដឹងរបស់អ្នកសារព័ត៌មានក្នុងស្រុកនៅមានកម្រិតទាប។ អញ្ចឹងហើយប្រសិនបើសាលាក្តីមានការដាក់កំហិតច្រើនពេក វាធ្វើឱ្យពួកគេធ្វើពហិការ មិនផ្សាយព័ត៌មានតែម្តង ពីព្រោះផ្សាយទៅ ចំណេះដឹងខ្លួនឯងខាងឧក្រិដ្ឋកម្មអន្តរជាតិ ដូចជាសាលាក្តីខ្មែរក្រហម នៅមានកម្រិតទាប។ អញ្ចឹងខ្លាចថា ផ្សាយទៅមានទោស។ អញ្ចឹងហើយក៏ធ្វើពហិការមិនព្រមផ្សាយ។ដូច្នេះហើយជាការខាតប្រយោជន៍ទាំងសាលាក្តី ខាតប្រយោជន៍ទាំងអន្តរជាតិ និងប្រជាពលរដ្ឋខ្មែរទាំងមូល»។ លោកណារិទ្ធក៏បានព្រមានផងដែរថា ចំណាត់ការផ្លូវច្បាប់ណាមួយនឹងបង្ហាញជាគំរូអាក្រក់ដល់តុលាការក្នុងស្រុក ឱ្យតុលាការក្នុងស្រុកយកគំរូតាម ដើម្បីប្តឹងអ្នកសាព័ត៌មាន។ លោកអ៊ូ វីរៈ នាយកមជ្ឈមណ្ឌលសិទ្ធិមនុស្សកម្ពុជា បានបញ្ជាក់ថា ជំហរចុងក្រោយរបស់សាលាក្តីខ្មែរក្រហមគឺដើម្បីសំដៅលើអ្នកសារព័ត៌មានទូទៅផងនិងបុគ្គលិកផ្ទៃក្នុងដែលកំពុងបំពេញការងារផង។ លោកបញ្ជាក់បន្ថែមថា៖ «ករណី០០៣និង០០៤គឺជាប្រធានបទដែលទទួលការចាប់អារម្មណ៍ពីប្រជាពលរដ្ឋសាធារណៈផងហើយក៏យើងយល់ថា ជនរងគ្រោះនៃរបបខ្មែរក្រហមទាំងអស់ដែលមានរាប់ពាន់ រាប់ម៉ឺនរាប់លាននាក់គឺមានសិទ្ធិក្នុងការដឹងនូវដំណើរការនេះដែរ។ ហើយដោយសារយើងដឹងថា តុលាការនេះហាក់ដូចជាបរាជ័យចំពោះជនរងគ្រោះ យើងមានឆន្ទៈមួយជំរុញឱ្យមានការស៊ើបអង្កេតត្រឹមត្រូវដើម្បី ជំរុញឱ្យដំណើរការករណី០០៣និង០០៤នេះដំណើរការទៅមុខ។ យើងឃើញថា សហចៅក្រមស៊ើបអង្កេតហាក់ដូចជាបរាជ័យនៅក្នុងរឿងនេះទាំងស្រុង បានជាយើងឃើញថា មានឆន្ទៈរបស់មន្រ្តីមួយចំនួនសុខចិត្តបង្ខំចិត្តបំភ្លឺព័ត៌មាននេះជាសាធារណៈ។ ជាទូទៅចំពោះខ្ញុំ ការបំភ្លឺនេះជារឿងសោកស្តាយ ប៉ុន្តែជារឿងមួយចាំបាច់បំផុតនៅតុលាការមួយដែលកំពុងតែបរាជ័យ ហើយកំពុងតែពន្យារពេលយូរអង្វែងនេះ»។ យោងតាមឯកសារដែលប្រភពសិ្នទ្ធនឹងតុលាការខ្មែរក្រហមបញ្ចេញឱ្យវីអូអេសំឡេងសហរដ្ឋអាមេរិកបានបញ្ជាក់ថា សហព្រះរាជអាជ្ញាអន្តរជាតិលោក រ៉ូប៊ែ ប៉ឺទីបានធ្វើដីកាសនិ្នដ្ឋានបឋមចុះថ្ងៃទី២០ខែវិច្ឆិកា ឆ្នាំ២០០៨ ស្នើឱ្យចៅក្រមស៊ើបអង្កេតពិនិត្យមើលលើជនសង្ស័យទាំងនោះ ប៉ុន្តែទើបតែមានការផ្សាយជាសាធារណៈដំបូងនៅខែមិថុនាឆ្នាំ២០១១នេះ។ ហើយសាលាក្តីមិនទាន់បញ្ជាក់ជាផ្លូវការថា ការស៊ើបអង្កេតមកដល់កម្រិតណាទេ ដោយគ្រាន់តែបញ្ជាក់ថា កំពុងដំណើរការ៕